Document ID: 32011D0719

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Μαρτίου 2011
σχετικά με τη σύναψη της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας
(2011/719/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 6 στοιχείο α), το άρθρο 218 παράγραφος 7, το άρθρο 218 παράγραφος 8 πρώτο εδάφιο και το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη την έγκριση του Ευρωπαϊκού Κοινοβουλίου,
Εκτιμώντας τα ακόλουθα:
(1)
Η Επιτροπή διαπραγματεύθηκε εξ ονόματος της Ένωσης συμφωνία μεταξύ των Ηνωμένων Πολιτειών της Αμερικής και της Ευρωπαϊκής Κοινότητας σχετικά με τη συνεργασία στην κανονιστική ρύθμιση της ασφάλειας της πολιτικής αεροπορίας («συμφωνία») σύμφωνα με την απόφαση του Συμβουλίου που εξουσιοδότησε την Επιτροπή να προβεί σε διαπραγματεύσεις.
(2)
Η συμφωνία υπεγράφη στις 30 Ιουνίου 2008 εξ ονόματος της Ένωσης με την επιφύλαξη της πιθανής σύναψής της σε μεταγενέστερη ημερομηνία.
(3)
Μετά την έναρξη ισχύος της Συνθήκης της Λισαβόνας, την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα.
(4)
Η συμφωνία θα πρέπει να εγκριθεί.
(5)
Είναι αναγκαίο να θεσπιστούν διαδικαστικές ρυθμίσεις για τη συμμετοχή της Ένωσης στα μεικτά όργανα που ιδρύονται από τη συμφωνία, καθώς και για την έκδοση ορισμένων αποφάσεων ιδίως σχετικά με την τροποποίηση της συμφωνίας και των παραρτημάτων της, την προσθήκη νέων παραρτημάτων, την καταγγελία μεμονωμένων παραρτημάτων, τις διαβουλεύσεις και την επίλυση διαφορών, και την έκδοση μέτρων διασφάλισης.
(6)
Τα κράτη μέλη θα πρέπει να λάβουν τα αναγκαία μέτρα για να εξασφαλίσουν ότι οι διμερείς συμφωνίες τους με τις Ηνωμένες Πολιτείες επί του ιδίου θέματος είτε θα τροποποιηθούν είτε θα λυθούν, κατά περίπτωση, με την έναρξη ισχύος της συμφωνίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η συμφωνία μεταξύ των Ηνωμένων Πολιτειών της Αμερικής και της Ευρωπαϊκής Κοινότητας σχετικά με τη συνεργασία στην κανονιστική ρύθμιση της ασφάλειας της πολιτικής αεροπορίας εγκρίνεται εξ ονόματος της Ένωσης.
2. Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στη γνωστοποίηση που προβλέπεται στο άρθρο 19.Α της συμφωνίας και να προβεί στην εξής κοινοποίηση:
«Μετά την έναρξη ισχύος της Συνθήκης της Λισαβόνας, την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Κατά συνέπεια, οι αναφορές στην “Ευρωπαϊκή Κοινότητα” στο κείμενο της συμφωνίας πρέπει, αναλόγως, να διαβάζονται ως “Ευρωπαϊκή Ένωση”.».
Άρθρο 3
1. Η Ένωση εκπροσωπείται στο Διμερές Συμβούλιο Συντονισμού που ιδρύεται κατά το άρθρο 3 της συμφωνίας από την Ευρωπαϊκή Επιτροπή επικουρούμενη από τον Ευρωπαϊκό Οργανισμό Ασφάλειας της Αεροπορίας και συνοδευόμενη από τις Αρχές Πολιτικής Αεροπορίας ως εκπροσώπους των κρατών μελών.
2. Η Ένωση εκπροσωπείται στο Συμβούλιο Επιτήρησης της Πιστοποίησης που προβλέπεται στην παράγραφο 2.1.1 του παραρτήματος 1 της συμφωνίας και στο Μεικτό Συμβούλιο Συντονισμού της Συντήρησης που προβλέπεται στην παράγραφο 3.1.1 του παραρτήματος 2 της συμφωνίας από τον Ευρωπαϊκό Οργανισμό Ασφάλειας της Αεροπορίας επικουρούμενο από τις Αρχές Πολιτικής Αεροπορίας τις οποίες αφορά αμέσως η ημερήσια διάταξη κάθε συνεδρίασης.
Άρθρο 4
1. Η Επιτροπή, κατόπιν διαβούλευσης με την ειδική επιτροπή που ορίζει το Συμβούλιο, καθορίζει τη θέση που λαμβάνει η Ένωση στο Διμερές Συμβούλιο Επιτήρησης σχετικά με τα ακόλουθα θέματα:
α)
θέσπιση ή τροποποίηση του εσωτερικού κανονισμού του Διμερούς Συμβουλίου Επιτήρησης που προβλέπεται στο άρθρο 3.Β της συμφωνίας·
β)
τυχόν τροποποιήσεις των παραρτημάτων της συμφωνίας επιτελούμενες σύμφωνα με το άρθρο 19.B της συμφωνίας, οι οποίες συνάδουν με τη σχετική ενωσιακή νομοθεσία και δεν συνεπάγονται καμία μεταβολή αυτής.
2. Η Επιτροπή, κατόπιν διαβούλευσης με την ειδική επιτροπή που αναφέρεται στην παράγραφο 1, μπορεί να προβεί στις ακόλουθες ενέργειες:
α)
να λάβει μέτρα διασφάλισης σύμφωνα με το άρθρο 15.B της συμφωνίας·
β)
να ζητήσει τη διενέργεια διαβουλεύσεων σύμφωνα με το άρθρο 17.Α της συμφωνίας·
γ)
να αναστείλει την αποδοχή πορισμάτων και να ανακαλέσει αυτή την αναστολή σύμφωνα με το άρθρο 18 της συμφωνίας.
3. Το Συμβούλιο, κατόπιν πρότασης της Επιτροπής, αποφασίζει με ειδική πλειοψηφία τη θέση που θα λάβει η Ένωση στους κόλπους του Διμερούς Συμβουλίου Επιτήρησης σχετικά με την έκδοση πρόσθετων παραρτημάτων σύμφωνα με το άρθρο 3.Γ.7 και το άρθρο 19.Γ της συμφωνίας.
4. Το Συμβούλιο, κατόπιν πρότασης της Επιτροπής και σύμφωνα με τις διατάξεις της Συνθήκης, αποφασίζει με ειδική πλειοψηφία σχετικά με κάθε άλλη τροποποίηση της συμφωνίας που δεν εμπίπτει στο πεδίο εφαρμογής των παραγράφων 1 και 3, συμπεριλαμβανομένης της καταγγελίας μεμονωμένων παραρτημάτων σύμφωνα με το άρθρο 19.E της συμφωνίας.
Άρθρο 5
Τα κράτη μέλη λαμβάνουν όλα τα αναγκαία μέτρα για να εξασφαλίσουν ότι οι διμερείς συμφωνίες τους με τις Ηνωμένες Πολιτείες που παρατίθενται στο συνημμένο 1 της συμφωνίας τροποποιούνται ή λύονται, κατά περίπτωση, με την έναρξη ισχύος της συμφωνίας.
Βρυξέλλες, 7 Μαρτίου 2011.

Labels: 5
7
8
18
15